**NOTĂ INFORMATIVĂ**

**la proiectul Ordinului Ministrului Finanțelor cu privire la aprobarea completărilor la Planul general de conturi contabile, aprobat prin Ordinul Ministrului Finanțelor nr.119 din 6 august 2013**

Proiectul Ordinului Ministrului Finanțelor cu privire la aprobarea completărilor la Planul general de conturi contabile, aprobat prin Ordinul Ministrului Finanțelor nr.119 din 6 august 2013 a fost elaborat în baza prevederilor art.11 alin.(2) lit.a) al Legii contabilității nr.113-XVI din 27 aprilie 2007 (republicată în Monitorul Oficial al Republicii Moldova nr.27-34, 2004, art.61), în scopul asigurării asociațiilor de economii și împrumut cu conturi contabile necesare și specifice activității acestora.

Proiectul prevede completarea Planului general de conturi contabile cu cinci conturi noi de gradul I aferente activității asociațiilor de economii și împrumut. Totodată, conturile de gradul I prevăd și conturi de gradul II care vor servi pentru clasificarea după natură, termen și alte caracteristici a faptelor economice contabilizate în conturile de gradul I.

Astfel, conturile introduse nu se regăsesc și nu pot fi substituite sau adaptate la conturile deja existente în Planul general de conturi contabile. Acestea reflectă specificul activității asociațiilor de economii și împrumut și vor fi utilizate exclusiv de către acestea.

Completările propuse se referă la conturi cît de activ atît și de pasiv, reprezentînd clasele activelor circulante, datoriilor pe termen lung și pe termen scurt, veniturilor și cheltuielilor.

Conturile menționate sunt însoțite de caracteristica și modul de aplicare a acestora, prin care se descrie destinația conturilor, faptele economice care se înregistrează în debitul și creditul acestora, precum și natura soldului conturilor.

În același sens, caracteristica și modul de aplicare a conturilor contabile prezintă și exemple de corespondență cu alte conturi contabile, ceea ce reprezintă un suport evident asociațiilor de economii și împrumut la contabilizarea faptelor economice.

În baza celor expuse, completările la Planul general de conturi contabile, specifice activității asociațiilor de economii și împrumut sunt necesare pentru a fi aplicate de către acestea și vor reflecta faptele economice specifice ceea ce va oferi o claritate și exactitate înregistrărilor contabile și situațiilor financiare întocmite de asociațiile de economii și împrumut.

 **MINISTRU Anatol ARAPU**